Document ID: 32012R1217

32012R1217
L 351/34
SLUŽBENI LIST EUROPSKE UNIJE
12.12.2012.
UREDBA (EU) br. 1217/2012 EUROPSKOG PARLAMENTA I VIJEĆA
od 12. prosinca 2012.
o dodjeli carinskih kvota koje se primjenjuju na izvoz drva iz Ruske Federacije u Europsku uniju
EUROPSKI PARLAMENT I VIJEĆE EUROPSKE UNIJE,
uzimajući u obzir Ugovor o funkcioniranju Europske unije, a posebno njegov članak 207.,
uzimajući u obzir prijedlog Europske komisije,
nakon dostavljanja nacrta zakonodavnog akta nacionalnim parlamentima,
u skladu s redovnim zakonodavnim postupkom (1),
budući da:
(1)
S obzirom na gospodarski značaj uvoza sirovog drva za Uniju i značaj Ruske Federacije za Uniju kao isporučitelja sirovog drva, Komisija je s Ruskom Federacijom dogovorila obveze potonje o smanjenju ili ukidanju izvoznih carina na sirovo drvo.
(2)
Ove obveze, koje su pristupanjem Ruske Federacije Svjetskoj trgovinskoj organizaciji (WTO) uvrštene u popis povlastica i obveza Ruske Federacije u području trgovine robom, obuhvaćaju carinske kvote za izvoz određenih vrsta crnogoričnog drva, od koje je dio dodijeljen za izvoz u Uniju.
(3)
U okviru pregovora o pristupanju Republike Ruske Federacije WTO-u, Komisija je u ime Unije dogovorila Sporazum u obliku razmjene pisama između Europske unije i Ruske Federacije o upravljanju carinskim kvotama koje se primjenjuju na izvoz drva iz Ruske Federacije u Europsku uniju (2) („Sporazum”).
(4)
Unija i Ruska Federacija također su dogovorile Protokol o tehničkim modalitetima sukladno Sporazumu (3) („Protokol”).
(5)
14. prosinca 2011. Vijeće je usvojilo Odluku 2012/105/EU (4) o odobravanju potpisivanja Sporazuma i Protokola te njihove privremene primjene od dana pristupanja Ruske federacije WTO-u. Sporazum i Protokol potpisani su 16. prosinca 2011. Ruska Federacija je 22. kolovoza 2012. pristupila WTO-u.
(6)
U skladu s uvjetima Sporazuma, Unija treba upravljati dodijeljenim udjelom carinskih kvota u skladu s njezinim internim postupcima. Odlukom 2012/105/EU predviđa se da Komisija mora usvojiti detaljna pravila o metodi dodjele odobrenja za kvote u skladu s Protokolom, kao i sve druge odredbe potrebne za upravljanje, od strane Unije, onim količinama carinskih kvota koje su joj dodijeljene za izvoz u Uniju. Provedbenom Uredbom Komisije (EU) br. 498/2012 (5) utvrđena su potrebna provedbena pravila koji Uniji trebaju omogućiti punu funkcionalnost upravljanja njezinim udjelom carinskih kvota do pristupanja Ruske Federacije WTO-u. Ta Uredba će se prestati primjenjivati sklapanjem Sporazuma i Protokola i njihovim stupanjem na snagu.
(7)
Kako bi se osigurali jednaki uvjeti za provedbu Sporazuma i Protokola nakon njihovog stupanja na snagu, Komisiji bi trebalo dodijeliti izvršne ovlasti. Navedene ovlasti bi se trebale izvršavati u skladu s Uredbom (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije (6).
(8)
Kako bi se osigurali pravna sigurnost i pravni kontinuitet za gospodarske subjekte, u novim provedbenim aktima koje treba donijeti u skladu s ovom Uredbom bi se trebali zadržati pravni učinci prijelaznih mjera koje su već poduzete na temelju provedbene Uredbe (EU) br. 498/2012. S tim prijelaznim mjerama bi kasnije trebalo postupati kao da su poduzete sukladno odgovarajućim odredbama tih novih provedbenih akata,
DONIJELI SU OVU UREDBU:
Članak 1.
1. Kako bi provela Sporazum između Europske unije i Ruske Federacije o upravljanju carinskim kvotama koje se primjenjuju na izvoz drva iz Ruske Federacije u Uniju, te Protokol o tehničkim modalitetima u skladu s tim Sporazumom, Komisija donosi provedbene akte kojima se utvrđuju detaljna pravila o metodi raspodjele odobrenja za kvote sukladno stavku 2. članka 5. Protokola i utvrđuju sve druge odredbe potrebne za upravljanje, od strane Unije, onim količinama carinskih kvotama koje su dodijeljene za izvoz u Uniju. Navedeni provedbeni akti donose se u skladu s postupkom ispitivanja navedenim u članku 2. stavku 2.
2. Provedbenim aktima navedenim u stavku 1. zadržavaju se pravni učinci prijelaznih mjera poduzetih sukladno Provedbenoj uredbi (EU) br. 498/2012.
Članak 2.
1. Komisiji pomaže Odbor za drvo osnovan člankom 5. Odluke 2012/105/EU. Taj odbor je odbor u smislu Uredbe (EU) br. 182/2011. Odbor za drvo može preispitati sva pitanja koja se odnose na primjenu Sporazuma i Protokola, a koja pokrene Komisija ili se pokrenu na zahtjev države članice.
2. Prilikom upućivanja na ovaj stavak primjenjuje se članak 5. Uredbe (EU) br. 182/2011.
Članak 3.
Ova Uredba stupa na snagu na dan objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Strasbourgu 12. prosinca 2012.

Labels: 18
3
1